BTS สัญญาณดี
กลิ่นอายสัญญาณเชิงบวกหุ้นบริษัท บีทีเอส กรุ๊ปโฮลดิ้งส์ จำกัด (มหาชน) หรือ BTS ชักเริ่มเด่นชัดมากขึ้น กรณีการเจรจาว่าด้วยเรื่องสัมปทานเดินรถไฟฟ้าสายสีเขียว ตามคำสั่งคสช.มาตรา 44 ระหว่างกรุงเทพมหานคร (กทม.) และ BTS ที่เบื้องต้น BTS ก็ยอมรับเงื่อนไขค่าโดยสารไม่เกิน 65 บาท
8 ก.ย. 2562

สำนักข่าวรัชดา
กลิ่นอายสัญญาณเชิงบวกหุ้นบริษัท บีทีเอส กรุ๊ปโฮลดิ้งส์ จำกัด (มหาชน) หรือ BTS ชักเริ่มเด่นชัดมากขึ้น กรณีการเจรจาว่าด้วยเรื่องสัมปทานเดินรถไฟฟ้าสายสีเขียว ตามคำสั่งคสช.มาตรา 44 ระหว่างกรุงเทพมหานคร (กทม.) และ BTS ที่เบื้องต้น BTS ก็ยอมรับเงื่อนไขค่าโดยสารไม่เกิน 65 บาท
แต่ภาระเรื่องหนี้กว่า 100,000 ล้านบาท ที่ติดสอยห้อยตามมากับโครงการรถไฟฟ้าสีเขียวส่วนขยาย เหนือ-ใต้ หลังกทม.รับช่วงต่อมาจากการรถไฟฟ้าขนส่งมวลชนแห่งประเทศไทย (รฟม.) ที่ผู้ว่าฯกทม.มีธงเอาไว้ว่าจะให้ BTS มาช่วยร่วมรับผิดชอบด้วย..แลกกับการต่ออายุสัมปทาน
สอดรับกับข้อเสนอ BTS ว่ากันว่ายื่นข้อเสนอให้กทม.ต่ออายุสัมปทานรถไฟฟ้าสายสีเขียวหลัก (เส้นสีลมและสุขุมวิท) ที่จะหมดอายุปี 2572 ต่อไปอีก 30 ปี..!!
แวดวงตลาดหุ้นมีการวิเคราะห์และประเมิน รวมถึงเดาสุ่มกันหลากหลายแง่มุม แต่ที่แน่ ๆ ต้องปิดดีลภายในเดือนนี้ ตามกรอบคำสั่งตามม.44 ดังกล่าว
หากดูธงของกทม.และเงื่อนไขจาก BTS มีสัญญาณบ่งชี้ว่าแนวทาง “ยืดอายุสัมปทานแลกแบกรับหนี้” จึงมีโอกาสเป็นได้มากสุด..!???
เริ่มจากความจำเป็นของกทม.ที่ต้องผลักภาระหนี้ 100,000 ล้านบาทให้กับ BTS เพราะหากอุ้มหนี้ก้อนดังกล่าวไว้เองทั้งหมด นั่นเท่ากับสร้างภาระให้กทม.สูงเกินไป และด้วยเงื่อนค่าโดยสารห้ามเกินระดับ 65 บาท ยิ่งตอกย้ำว่าจุดคุ้มทุน (Break Even Point) แทบไม่มีโอกาสเห็นเลยทีเดียว
ส่วนสัมปทาน BTS ที่เหลืออีก 10 ปี หากไม่ต่อสัญญา นั่นเท่ากับว่าหลังจากปี 2573 ทรัพย์สินโครงการรถไฟฟ้าสายสีเขียวหลัก (เส้นสีลมและสุขุมวิท) จะตกมาเป็นของกทม.
คำถามจึงตามมาทันทีว่ากทม.จะบริหารจัดการเองได้หรือไม่.? เชื่อว่าสามัญชนคนกทม.ต่างก็รู้คำตอบกันเป็นอย่างดีอยู่แล้ว..!!
ในแง่ของ BTS แน่นอนว่า หากมองกันสั้น ๆ เงื่อนไข “ต่ออายุสัมปทานและหนี้กทม.แสนล้าน” แถมห้ามเก็บค่าโดยสารเกิน 65 บาท อาจดูโหดหินไม่น้อย..!!
แต่หากดูเชิงโครงสร้างธุรกิจกลุ่ม BTS ต้องถือว่า “ได้คุ้มเสีย” เช่นกัน..โดยจากสมมุติฐานว่ากทม.ต่ออายุสัมปทานให้อีก 20 ปีหรือ 30 ปีก็ตามเถอะ ธุรกิจในเครือ BTS ทั้งธุรกิจโฆษณา ธุรกิจด้านการเงินแรบบิตเพลย์ ธุรกิจอสังหาริมทรัพย์ จะได้ประโยชน์อย่างมหาศาลเลยทีเดียว
ส่วนธุรกิจรถไฟฟ้า จะได้มูลค่าเพิ่มจากโครงรถไฟฟ้าสายสีเขียวส่วนต่อขยายต่าง ๆ มาช่วยเติมเต็มแถมมีรถไฟฟ้าสายสีเหลืองและชมพู ที่เป็นของเครือ BTS อยู่แล้ว
โครงการรถไฟฟ้าสายสีเขียวหลัก (เส้นสีลมและสุขุมวิท) เป็นเสมือน “เส้นเลือดใหญ่” ที่เจ้าสัวคีรี กาญจนพาสน์ ไม่ปล่อยให้หลุดมืออย่างแน่นอน..แม้ต้องกลืนเลือดบ้างก็ตาม..!!
…อิ อิ อิ…